וולפגנג בורכרט

וולפגנג בורכרט (גרמנית: Wolfgang Borchert; ‏20 במאי 1921 - 20 בנובמבר 1947) היה סופר ומחזאי גרמני שיצירתו מתארת, על פי ניסיון חייו, את חוויית השירות בוורמאכט במלחמת העולם השנייה, ואת חוויית החיים ברייך השלישי תחת הדיקטטורה הנאצית. בורכרט נולד בעיר המבורג בשנת 1921, כבן יחיד לפריץ בורכרט והסופרת הרטה בורכרט. בורכרט לא התלהב מן הנאציזם, אך הצטרף לנוער היטלר בשל החובה שהייתה מוטלת על בני גילו. לאחר מאמצים מרובים הצליח לעזוב את התנועה. בשנת 1940 נעצר על ידי הגסטאפו ושוחרר. באותה השנה החל לעבוד כשוליה בחנות ספרים, ולקח בחשאי שיעורי משחק. בשנת 1941 עבר בחינות והתקבל לעבוד כשחקן בתיאטרון בהנובר. מספר חודשים לאחר מכן גויס לוורמאכט. בורכרט נשלח אל החזית המזרחית, שם חווה את המלחמה על כל זוועותיה. הוא היה עד לאבדות המחרידות שספג הוורמאכט בחזית המזרחית, וראה את עצמו ואת חבריו ננטשים למוות בקור, ברעב ובהיעדר ציוד מתאים. כאשר פגע בידו, על מנת להשתחרר מן השירות, הזדהם הפצע, ובורכרט לקה בדלקת כבד. על הפגיעה העצמית נעצר והוחזק בבידוד. הוא הואשם בהפצת "הצהרות המסכנות את המדינה", ונדון לשישה שבועות מאסר בבידוד. מן הכלא נשלח שוב לחזית המזרחית על מנת "להוכיח את עצמו". בחזית לקה בורכרט בכוויית קור ובהתקפי הפטיטיס שהביאו לשחרורו מן הצבא מטעמים רפואיים. עם שחרורו שב ושיחק בתיאטרון בהמבורג. במהלך הופעה לעג לשר התעמולה יוזף גבלס, כשחיקה את דיבורו. הוא נעצר ונשלח לתשעה חודשי מאסר. עם שחרורו גויס שוב ונשלח לחזית המערב. הוא נכנע לצבא הצרפתי במרץ 1945. במהלך נסיעה למחנה השבויים הצליח להימלט והלך מרחק של 600 ק"מ לעיר מולדתו המבורג. ב-1946 התברר כי הנזק שנגרם לבריאותו של בורכרט יביא למותו בתוך שנה. הוא המשיך לעבוד בתיאטרון והחל בכתיבה. הוא כתב מספר סיפורים קצרים, ופרסם קובץ שירים בשם "פנס, לילה וכוכבים" ("Laterne, Nacht und Sterne"). בינואר 1947 כתב את המחזה "האיש מבחוץ" ("Draußen vor der Tür"). המחזה הוצג והושמע ברדיו, וכישרונו הספרותי של בורכרט זכה להכרה. בשנת 1947 אושפז בסנטוריום לחולי כבד בעיר בזל בשווייץ. הוא המשיך בכתיבת סיפורים קצרים, וכתב את המניפסט האנטי-מלחמתי הידוע "יש רק דבר אחד!" (!Dann gibt es nur eins). זמן קצר לאחר מכן נפטר. כתיבתו של בורכרט נוגעת ללב ומצטיינת בפשטות ובישירות. בורכרט מצליח להעביר את חוויית המלחמה על כל מוראותיה, ואת תחושת ההתנגדות שחש האדם החופשי ברוחו לשלטון הדיקטטורה הנאצית. קובץ סיפוריו בשם "מוצרט הקטן שלנו" יצא בעברית בתרגום גבריאל צורן בשנת 1989. מבחר מסיפורים אלה ("הרבה צרות היו לו עם המלחמות") ראה אור בעריכה מחודשת ב-2007. וולפגנג בורכרט, מוצרט הקטן שלנו. מגרמנית: גבריאל צורן. הוצאת הקיבוץ המאוחד, 1989. וולפגנג בורכרט, הרבה צרות היו לו עם המלחמות. מגרמנית: גבריאל צורן. סדרת הספרייה הקטנה, ספרי סימן קריאה, הוצאת הקיבוץ המאוחד, 2008. גבריאל צורן, "האטומיזם של בורכרט", סימן קריאה, חוברת 11. מדיה וקבצים בנושא וולפגנג בורכרט בוויקישיתוף אתר האינטרנט הרשמי של וולפגנג בורכרט (בגרמנית) חנה הרציג, אין מלחמה, רק דמויות רחוקות בשלג אינסופי, באתר הארץ, 31 בדצמבר 2007 - ביקורת על 'הרבה צרות היו לו עם המלחמות', במוסף 'ספרים' איתן בוגנים, סכנה! ספר מעולה, באתר ynet, 8 בינואר 2008 אסתי סגל, ‏כל כך הרבה צרות היו לו עם המלחמות / וולפגנג בורכרט, באתר גלובס, 14 במאי 2008 קטע, מתוך "בחוץ לפני הדלת" עינת יקיר, וולפגנג בורכרט(הקישור אינו פעיל), בלוג באתר "בננות" 12/03/2008 וולפגנג בורכרט, באתר "Find a Grave" (באנגלית) וולפגנג בורכרט, באתר אנציקלופדיה בריטניקה (באנגלית) וולפגנג בורכרט (1921-1947), דף שער בספרייה הלאומית וולפגנג בורכרט, במסד הנתונים הקולנועיים IMDb (באנגלית) וולפגנג בורכרט, במסד הנתונים הקולנועיים KinoPoisk (ברוסית) וולפגנג בורכרט, באתר MusicBrainz (באנגלית) וולפגנג בורכרט, באתר Discogs (באנגלית)